અમદાવાદ: શહેરના સરદારનગર વિસ્તારમાં રહેતા એક યુવકના મકાનમાં દારૂ જથ્થો મૂકીને ખોટા કેસમાં ફસાવી દેવાનું કાવતરું ઘડનાર બુટલેગર મહિલાનો પર્દાફાશ સરદાનગર પોલીસ કર્યો છે. સરદારનગર વિસ્તારમાં આવેલ છારાનગરમાં રહેતા નરેશભાઇ ડુંગરભાઇ ગોહિલે સરદારનગર પોલીસ સ્ટેશનમાં બુટલેગર મહિલા તેમજ તેના પુત્ર વિરુદ્ધમાં ફરિયાદ કરી છે. નરેશભાઇએ સરદારનગર પોલીસ સ્ટેશનમાં છારાનગરમાં રહેતાં ઊર્મિલાબહેન અને તેમના પુત્ર ધીરમ વિરુદ્ધમાં રૂપિયાની લેતી દેતી મામલે જાનથી મારી નાખવાની ધમકી આપી અને જાતિવાચક શબ્દો બોલવા મામલે અરજી આપી હતી. પોલીસે આ અરજી પર કોઇ તપાસ નહીં કરતા નરેશભાઇએ બે દિવસ પહેલા પોલીસ કમિશનર ઓફિસ ખાતે કંટ્રોલ રૂમના ડીસીપી બલરામ મીણા સમક્ષ રજૂઆત કરી હતી.